text:
Scuadris Nazionâls
In Hattrick, come tal mont reâl, a son scuadris nazionâls che a competin tra di lôr. Ma in Hattrick l'alenadôr de tô nazionâl al ven elet di te! Ogni nazion di Hattrick e à une scuadre nazionâl maiôr e une scuadre U21 che cjape dentri zuiadôrs di 21 agns o plui zovins. Chest al vûl dîsi che ogni nazion e à doi alenadôrs de nazionâl, ducj i doi elets de comunitât. Il formât de Cope dal Mont al è cambiât te stagjon 77 (17 Zenâr 2021)
Competizions pe nazionâls
Lis scuadris nazionâls a zuin tra di lôr in trê torneus colegâts. Il campionât continentâl, la Cope de Nazions e la Cope dal Mont. Un cicli de competizions al dure dôs stagjions. Al scomençe cul campionât continentâl pe leghis Europee, Americane, Africane e Asie/Oceanie e al finîs cun la Cope dal Mont.
La Cope de Nazions al è un torneu minôr pe scuadris che no son rivadis in Cope dal Mont e al ven zuiât in paralêl a la Cope dal Mont
Lis scuadris nazionai e an il lôr stât dai cartelins, a seguissin un sisteme completamentri separât di cartelins ros / zâi rispiet al Hattrick 'normâl'. Cuindi, ogni cartelin ricevût intune partide NT/U21 al sarà valit dome tes partidis validis par che competizion NT/U21. Te stesse maniere, se il zuiadôr al ves di cjapà un ros tal Hattrick normâl, al podares zuiâ istes intune partide NT/U21. I cartelins a vegnin scancelâs ale fin di ogni competizion (o cuant che le scuadre al ven eliminade di che competizion).
Campionâts continentâls
Dutis lis Nazions in Hattrick e àn un puest garantît tal campionât continentâl. Chescj campionâts continentai a son zuiâts in grups di 6 scuadris. I grups a vegnin popolâts in base a la classifiche de Scuadris Nazionâls (viôt abàs).
Il campionât continentâl al à il formât di ziron ae italiane (doplis partidis, in cjase e trasfierte) e al dure 10 setemanis cun cuarts di finâl, semi finâls e finâl te ultime setemane.
Lis 8 miôr scuadris di ogni regjon, in base a posizion, ponts, diference goi e goi segnâts a zuin i cuarts, semifinâls e finâl intant che i altris alenadôrs de Nazionâls a puedin organizâ amichevulis di Vinars. Intai cuarts di finâl, lis 4 miôr scuadris (in base a posizion, ponts, diference goi e goi segnâts, in maniere casuâl se dut il rest al è compain) a frontin, in maniere casuâl, lis ultimis 4 scuadris cualificadis ai cuarts di finâl, e doi scuadris dal stes grup no puedaràn frontasi inati cuarts di finâl. Il vincidôr al ven nomenât campion continentâl, e i ven dât un trofeu d'aur. Trofeus di arint e bronç a vegnin dâts aes scuadris rivadis seconde e tierce-cuarte.
Cope dal Mont
La Cope dal Mont e scomençe te setemane 13 de prime stagjon e à dure pal rest de stagjon 1 e dute la stagjon 2. E je dividude in 5 turnis, daspò a son lis semifinâls e finâls
96 scuadris a partecipin al turni 1 in 16 grups di 6 scuadris intun formât di ziron ae italiane. Lis primis 4 di ogni grup a van indevant al turni 2, dutis lis altris a vegnin eliminadis de Cope.
Il turni 2 al à 16 grups di 4 scuadris intun formât di ziron ae italiane. Lis primis 2 di ogni grup a van indevant al turni 3.
Il turni 3 al à 8 grups di 4 scuadris che zuin une partide cuintri ogni aversari intun camp neutri e lis primis dôs di ogni grup a passin al turni 4.
Tal turni 4 e 5 o vin in ordin 4 e 2 grups di 4 scuadris. Ogni scuadre e zuie cuintri ogni altre une volte in cjamp neutri e lis primis 2 di ogni grup a passin al turni sucessîf.
Lis semifinâls e lis finâls a vegnin zuiadis in cjamp neutri. Il vincidôr de finâl al devente Campion dal Mont e al vuadagne un trofeu d'aur. Trofeus di arint e bronç a vegnin dâts ai batûts.
Prime di ogni partide il spirit di scuadre e la fidance di scuadre e saran parzialmentri o dal dut ripristinâts ai valôrs di partence. Par esempli, se il spirit di scuadre atuâl al è al nivel 9 e il valôr di partence al è 5 cul 80% di ripristin, il spirit di scuadre al calarâ di (9-5)*0,8 = 3.2 nivei, I valôrs di ripristin e medis pai zornaments dal dî a son di 5.0 sie pal Spirit di Scuadre che pe Fidance di Scuadre.
Cope des Nazions
Lis scuadris che no si cualifichin pe Cope dal Mont e zuin la Cope de Nazions, che si ten insieme ae Cope dal Mont. Chest torneu al è zuiât cuntun formât svuizar (simil al Trofeu de setemane dal Supporter)
Chest nol è dome un torneu di consolazion, ma al pues sedi impuartant pe nazions plui piçulis parcè che la posizion finâl te Cope de Nazions e ven doprade pal tabelon dal prossim campionât continentâl. Ae fin de Cope de Nazions, intant che vegnin zuiadis lis semifinâls e finâl, lis primis 8 scuadris a zuin un torneu a eliminazion e il vincidôr al vinç un trofeu.
Vie pe Cope des Nazions, i zuiadôrs no puedin infortunâsi, ma i cartelins a contin come in ogni torneu. Il mistîr de formazion al sarà il stès dai Campionâts Continentai, cun le possibilitât di metilu a zero come prin de Cope dal Mont, e po al sarà inzornât normalmentri dopo ogni partide di Cope des Nazions.
Il vincidôr al sarà premiât cun trofeu de Cope de Nazions.
Cualificazion pe Cope dal Mont
96 scuadris si cualifichin pe Cope dal Mont dai campionâts continentai.
Ogni continent al à i siei puescj pe Cope dal Mont che a vegnin dâts a lis scuadris plaçadis miôr in ogni grup de fase a grups dal Campionât Continentâl. Come che si pues viodi de tabele abàs, l'Europe e à 32 puescj, Asie-Oceanie 21 puescj, Afriche 12 e Americhe 20.
Puescj extra (Wildcard) a saràn dâts ae scuadris che no si son cualificadis diretamentri vie pe fase a grups dai Campionâts Continentâi. Cun 11 puescj extra a disposizion, lis miôr 22 scuadris che no si son cualificadis pe Cope dal Mont, cjapant in considerazion i lôr ponts, la diference rêts e i goi segnâts te fase a grups dai campionâts continentai, a saran selezionadis pai Playoff de Wildcard.
Tai playoff de Wildcard, la scuadre cun la posizion plui alte (basade ancje sui risultâts de ultime Cope dal Mont) e sfidarâ la scuadre cul la posizion plui basse, la scuadre cun la seconde posizion plui alte e sfidarâ la scuadre cun la seconde posizion plui basse, e vie indilunc. I Playoff a son zuiâts in cjase e trasfierte cuntun reset totâtl di spirit e fidance di scuadre. In câs di paritât, la seconde partide e varâ suplementars e rigôrs.
Classifiche Nazionâls
Ogni scuadre nazionâl e à la sô posizion in classifiche che ven doprade par decidi la composizion dai grups tai Campionâts Continentai. Lis ultimis 5 stagjions e àn impat pe classifiche, ma l'efiet al cale tal timp, che al vûl dîsi che lis prestazions plui vecjis e àn mancul efiet pe classifiche.
A son 3 fatôrs che a influencin la Classifiche: il risultât di ogni partide (M), la impuartance de partidis (I) e trop fuart che al jere l'aversari (T). In detai, la formule doprade par calcolâ la classifiche e je P = M x I x T
Pe variabile T, o sotrain la classifiche de scuadre aversarie dal numar 250.
Po dopo la classifiche finâl e je il numar medi di ponts (P) de ultimis 5 stagjons pesât cul 100%, 70%, 50%, 30%, 20% cul 100% pe stagjon curinte e 20% 4 stagjons fa. La Classifiche e je inzornade dopo ogni partide.
Estrazion campionât continentâl
Pe creazion dal campionât continentâl doprìn la classifiche a scuadris nazionâls par fâ lis urnis. La prime posizion di ogni ziron e je simpri riservade aes primis scuadris, dulà il grup 1 al otignarà la prime scuadre, il grup 2 la seconde scuadre ecc. Duncje o vìn 5 estrazions a sorte, une par ogni posizion intal grup jemplât cul rest des scuadris ordinadis pe lôr classifiche. Par esempli, intal Campionât American, o vìn 5 grups di 6 scuadris. Lis primis posizions di ogni grup e son cjapadis des primis 5 scuadris in base ae lôr classifiche. Duncje la seconde posizion e pues jessi cjapade des scuadris dale 6 ae 10, la tierce posizion des scuadris dale 11 ae 15 ecc. Vie pe nestre estrazion a sorte dal vîif, o lavorìn ta ducj i grups, fin a che ducj i contignidôrs no son stâts svuedâs e ducj i grups a son stâts componûts.
Estrazion Cope dal Mont
Il risultâts de scuadre tai campionâts continentâi e determinin la posizione de scuadre de estrazion de Cope dal Mont. A son 16 grups tal prin turni de Cope dal Mont, e la prime scuadre di ogni grup e ven sielte in automatic. La miôr scuadre Europee dal campionât continenal (EU#1 te tabele sot) e sarà simpri la prime scuadre sielte tal Grup 1, e la scuadre rivade 8 in Americhe e sarà simpri la prime scuadre sielte tal Grup 16.
Une volte che une scuadre e je asegnade a ogni grup, lis altris scuadris e vegnin sieltis cuntune estrazion dal vîf. La classifiche dal campionât continentâl e je ancjemô impuartante, ma invezit di sedi metûts diretamentri intun grup, lis scuadris a vegnin metudis intun bossul pe estrazion. Se o tignin di voli la tabele sot, te colone pe "Scuadre 2", cuatri scuadris a saran metudis tal prim bossul. Chestis a son lis scuadris rivadis 8 in Afriche, 7 in Afriche, 6 in Afriche e 5 in Afriche. Di chest bossul a son assegnadis come seconde scuadre tai Grups 1, 2, 3 e 4, come decidût de estrazion. 4 gnovis scuadris a jentrin te seconde estrazion e sieltis pai Grups 5, 6, 7 e 8. Chest proces al continue fin cuant che dutis lis 6 scuadris a son sieltis pai 16 grups.
Il sisteme in sostance al è deterministic, o fasin in mût che lis scuadris miôr dai continents plui fuarts no finidin tal stes grup. Tal stes timp però ovevin voie di un pôc di casualitât, in mût che i manager no podedin za savê vie pal campionât continentâl cemût che a saran fâts i grups de Cope dal Mont. Chest al podares puartâ a piardi partidis a pueste par vê un grup plui facil te Cope dal Mont. Al rint ancje la estrazion dal vîf plui divertente.
EU: Europe
AME: Americhe
AFR: Afriche
ASO: Asie / Oceanie
W: puest Wildcard
Elezions
Lis elezions si tegnin al inizi de stagjon, a scomençâ doi dîs po dopo la finâl de Cope dal Mont. Ogni dôs stagjons al ven elet l'alenadôr de nazionâl e ogni dôs stagjons al ven elet l'alenadôr de U21. Ogni alenadôr al reste in cariche par dôs stagjons, al finîs l'incaric plui o mancul une setemane dopo la Finâl di Cope dal Mont. Ten di ments che tu âs di zuiâ a Hattrick par al mancul 1 stagjon par podê votâ te elezions pe Scuadre Nazionâl.
Podê di vôt
Tu puedis votâ dome une volte intune elezion. Dut câs, chist voto al pues vê plui pês te conte finâl. Chist sisteme di votazion pesade al va a premiâ le dedizion al zuc, ma le so reson di jessi al è che al rint plui dificil manipolâ lis elezions.
Se tu sês un utent locâl, tu puedis votâ daspò une stagjon tal zuc. Tu varâs dirit a vê un secont vôt daspò 5 stagjons, un tiarç vôt daspò 10 stagjons e un cuart daspò 15 stagjons. Scuadris locâl a puedin rivâ a vê fin a 4 vôts in chiste maniere.
Se tu as una scuadre in zonte te un altre leghe (infûr di Hattrick International), tu otegnis il to prin vôt dopo doi stagjons e un secont e finâl vot di anzianitât dopo 10 stagjons.
Ducj i utents puedin rivâ a vê fin a dôi vôts di partecipazion, su la fonde di trop atîfs che a son tal gjestî le lôr scuadre. No splearin esatamentri come chists vôts a vegnin assegnâts, di maniere di rindi plui dificil le lôr manipolazion. Chel che podin dius al è che a son piensâts par sedi facilis di otignî par une scuadre gjestide normalmentri, ma un grum dificilis di ve se tu gjestissis une scuadre false. Viôt che come utent, no tu puedis savê il numar esat di vôts che tu as a to disposizion, o splearin dome i principis che regulin il sisteme.
La scuadre nazionâl
L'alenadôr de scuadre nazionâl al sielç 26 zuiadôrs (di scuadris cuntun paron reâl), liberamentri dai zuiadôrs de nazionalitât juste. In ogni câs, i zuiadôrs U21 e àn di vê almancul 19 agns e i zuiadôrs de Nazionâl almancul 22 agns. Une volte sielt, l'alenadôr al pues viodi ducj i dâts dal zuiadôr come che tu fasis tu pe tô scuadre.
Ogni nazionâl e à la so esperience da formazion e al inizi di ducj i Campionâts Continentai, Copis dal Mont e Copis des Nazions, i alenadôrs de nazionâl a varan plui o mancul une setemane par decidi lis 6 formazions cun esperience formidabile, invezit lis altris e partissin di misar. Il periodi di selezion al scomence il dì sielt fin il dì di azerament de Fidance e dal Spirit di Scuadre prime de prime partide dai Campionâts Continentai e di gnûf a partî de setemane 12 fin al dì dal azerament de Fidance e dal Spirit di Scuadre te setemane 13.
Vê un zuiadôr de nazionâl
Se un dai tiei zuiadôrs al è te scuadre nazionâl, la sô abilitât di zuiâ pe tô scuadre no cambie. Lis partidis de Nazionâl e lis partidis dal club ason zuiadis in zornadis diferentis, duncje tu puedis simpri doprâlu. Lis partidis de Nazionâl no dan nissun alenament al zuiadôr, ma al podarès simpri infortunâsi zuiant cun la nazionâl.
Se un to zuiadôr al zuie une partide cun la scuadre nazionâl tu varâs cualchi benefici:
- Tu varâs une riduzion dal stipendi dal zuiadôr dal 33% o dal 40%, a seconde se al stâ zuiant intune scuadre straniere o te nazion di cjase.
- Il zuiadôr al vuadagne un grum di mistîr. Il totâl di mistîr al dipent dal tip di partide e in ordin dal plui alt al plui bas o vin semifinâls e finâl di Cope dal mont, partidis di Cope dal Mont, Cuarts dai continentai, semifinâls e Finâls. Il campionât continentâl, la Cope de Nazions e par finî lis amichevulis de nazionâls.
- Se un zuiadôr si infortune e al à di lassà il cjamp intune partide de sô nazionâl, la scuadre a cjape une compensazion dal 100% dal salari base par il numar di setemanis stimadis de durade dal infortuni. Chest in zonte ale normâl riduzion dal salari.
No son infortunis intes partidis amichevulis internazionâls.
Ten di ments che si spietisi che lis nazionâls no vignidin ostacoladis dal sabotaç dai zuiadôrs ca vi zuin. I Aministradôrs de Nazionâls a puedin, come ultime opzion, meti sul marcjât i zuiadôrs in câs di sabotaç.
Se tu vuelis candidâti, o se tu vuelis plui informazions, ti consein di lei lis regulis pe scuadre nazionâl.
Lunari Cope dal Mont - Stagjon 1
Lunari Cope dal Mont - Stagjon 2
C.C.: Campionât Continentâl
C.M. : Cope dal Mont
W.: Cjarte Jolly
T.S.: Spirit di Scuadre
T.C.: Fidance di Scuadre


c: text/html

text:
Seconde vuere mondiâl
Par Seconde Vuere Mondiâl si intint il conflit scomençât cu la invasion de Polonie par opare de Gjermanie naziste tal 1939 e concludût il 8 di Mai dal 1945 in Europe e il 15 di Avost dal stes an tai Stâts Unîts e tal Gjapon.
La Seconde Vuere Mondiâl e fo il plui grant conflit armât de storie dal mont; al si davuelzè intune vore di nazions (plui di ogni altre vuere), cu la introduzion di gnovis armis, come la bombe atomiche.
E fo ancje il conflit dulà che a pierderin la vite il maiôr numar di civîi: scuasit undis milions di personis a forin vitimis dal Olocaust, milions di cinesis e coreans a pierderin la vite par vie dai massacris dai gjaponesis. Un grant numar di vitimis a forin çoncjadis pai bombardaments de citâts europeanis, sei de Gjermanie, sei dai aleâts. In dut, la vuere e contà cirche 50 milions di vitimis (il 2 par cent de popolazion mondiâl dal timp.
Fasis preliminârs[cambie | modifiche il codiç]
Il risentiment dai todescs cuintri il tratament subît dopo la fin de prime vuere mondiâl, e lis consecuentis dificoltâts economichis, a permeterin a Adolf Hitler e al so moviment estremist nazionalist (NSDAP) di cjoli il podê in Gjermanie e assumi il control totâl de Nazion. Cence considerâ lis obligazions impuestis dal Tratât di Versailles dal 1919, al ricostruì l'esercit todesc. Al metè trupis te zone di confin cu la France, al otignì la unificazion di Gjermanie e Austrie (Anschluss), anetint ancje tocs di Cecoslovachie.
Tal 1922 Benito Mussolini e il Partît Fassist a vevin cjolt il podê in Italie e tal mai 1939 a tiesserin famôs Pat di Açâl cu la Gjermanie.
L'Imperi gjaponês al invadè la Cine tal setembar dal 1931, doprant la messe in sene dal sabotaç feroviari di Mukden come casus belli par la invasion de Manciurie. Ancje se il guvier gjaponês al si oponè a la azion, l'esercit al fo in grât di agjî in maniere indipendente e al instaurà un guvier purcjinel, creant un stât par cont so: il Manchukuo.
La Gjermanie e stipulà un tratât cu la Union Sovietiche e tal 1939 e avanzà pretesis teritoriâls su un toc de Polonie (il famôs Coridôr di Danziche). La Polonie a refudà lis pretesis e la Gjermanie, il 1 di Setembar 1939, la invadè cuntun pretest (Incident di Gleiwitz). Il 3 di Setembar, Ream Unît e France, tal principi mal rassegnadis a murî par Danziche, a declararin vuere ae Gjermanie.

robotstxt: allowed

filter: keep


text:
A sclarî ai fruts cemût protezisi des “besteatis”, cumò che ben planc si pues tornâ a saltâ fûr di cjase, a rivin Free&Ulli, la moscje simpatiche e il grues crot protagoniscj de gnove iniziative metude in vore de ARLeF – Agjenzie Regjonâl pe Lenghe Furlane. A son i personaçs de schede a fumets par furlan “Free&Ulli e lis besteatis”, distribuide in anteprime ai 250 fruts dal Comun di Murùs intal kit che l’Assessorât aes Politichis sociâls al à prontât pai siei piçui citadins, e che ur à fat rivâ midiant dai volontaris de Protezion Civîl. Intal kit dal Comun, a son ancje dôs mascarutis che si puedin lavâ e tornâ a doprâ e la “Guida Galattica al Coronavirus”, un librut nassût de colaborazion dai cuatri museus talians dai fruts.A meti in maniere simboliche il prin kit intes mans di Alice, piçule citadine di Breçà, a son stâts il president dal ARLeF, Eros Cisilino, la Sindiche di Murùs, Albina Montagnese e la assessore aes Politichis Sociâls, Manuela Liva.
«Cun grant plasê si sin metûts dongje dal Comun di Murùs in cheste iniziative impuartante – al dîs il president Cisilino -. Il nestri Free&Ulli e lis besteatis al è un progjet realizât di pueste pai plui piçui, doprant la lenghe furlane e il fumet, tant che struments bogns par sclarî – cuntun lengaç sempliç – trop che al sedi impuartant protezisi. O vin sielzût di fâlu cun doi personaçs che i fruts a cognossin, che a animin tantis bielis storiis contadis ancje te trasmission televisive Maman!, e che a son il risultât de creativitât de ilustradore Patrizia Geremia. La schede si pues discjamâle dal nestri sît e o sin daûr a fâ ancje la version video che e sarà promovude intai prossims dîs sui nestris canâi socials. Il nestri obietîf al è chel di rivâ a ducj i fruts dai comuns furlanofons. La promozion de salût doprant la lenghe furlane, al è un dai intervents specifics li che la Agjenzie e je daûr a lavorâ in chest moment, cemût che a dimostrin lis tantis iniziativis metudis in cjamp dutune cu la Protezion Civîl e cu la Direzion Salût de nestre Regjon»
«Cun cheste iniziative, destinade a ducj i fruts fin ai 11 agns – e sclarìs la Sindiche Montagnese – o vin volût rispuindi aes tantis domandis che i nestris fruts si fasin, par che a puedin acetâ e capî miôr i limits e i vincui che cumò a frenin la lôr vivarosetât, la voie di vicinance cun chei altris fruts, e ur disìn: vêt fiducie inte sience, vêt fiducie in nô adults, vêt fiducie in voaltris, parcè che al larà dut ben!».


text:
Ce che nus disin i efiets de pandemie in Friûl
Tancj a cjapin il virus cence savêlu. Lu svilupin e lu difondin cence rindisi cont. No mostrin segnâi de lôr cundizion, ma cu la prove dal tampon e vignarès fûr la veretât. Cu la prove dal Covid-19 ancje il Friûl al à mostrade la sô vere nature. Chê di une regjon plui simile a chês de Europe centrâl e danubiane che a chês de Italie setentrionâl. Lu disin i numars, massime il dât plui grues, chel dai muarts par numar di abitants: inte Alte Italie il Friûl, che fin cumò al à vût un centesim dal totâl des vitimis talianis, al è la regjon cun mancul vitis pierdudis in rapuart ai abitants. Ae fin di Avrîl, il tribût paiât de Lombardie (1.345 muarts par milion di abitants) al è il plui alt, ma Emilie (771), Ligurie (752), Piemont (662) i stan daûr e fintremai lis plui piçulis Val di Aoste (1063), Trent (752) e Bolzan (507) a àn frontât dificoltâts une vore griviis.
◆ Nô o sin, cence savêlu, part di un altri senari. Che al è diferent ancje rispiet al Venit dulà che in ogni câs il dât al è une vore plui bas, di 275 muarts ogni milion di abitants. Il Friûl-Vignesie Julie a ‘nd à vûts une medie di 226, ma se si gjavin i dâts di Triest si rive a 126 rispiet ae popolazion des ex provinciis di Udin, Pordenon e Gurize. Numars plui dongje de Austrie (65) e de Slovenie (42) che dal rest de Italie.
I dâts de pandemie a disvelin une realtât che dispès nus scjampe dai voi. Che la struture insediative e economiche, dal sisteme dai traspuarts e dai rapuarts sociâi nus lein di plui ai nestris vicins di là dal confin che al rest de Italie. O sin part di une “Euroregjon de responsabilitât” dulà che il distanziament dai centris abitâts e des concentrazions produtivis al à limitât i dams. E i nestris compuartaments a àn fat il rest, cuntune responsabilitât e un grant sens de autorganizazion des comunitâts che nus à menât a fâ svelts e ben dut ce che al coventave par frontâ il burlaç. Tropis voltis lu aie za fat la nestre int? Te storie e je simpri stade usade a vê un nemì su la puarte. E a fuarce di dai, alc di bon al è restât: e ancje cuant che il nemì no si viôt, o mostrìn di savê fâ lis sieltis justis.
◆ Par sigûr, une sielte responsabil (ancje se costose) le vin fate plui di 20 agns indaûr cjapant sù in autonomie la gjestion de nestre sanitât che in chest câs e à dimostrât di lavorâ une vore ben massime in confront di altris modei. Al è matematic che dopo cheste crisi la cuistion de gjestion sanitarie lassade aes regjons e deventarà un dai scuintris politics plui pençs tai mês a vignî. Al coventarà jessi bogns di difindi cheste competence, ancje se intai ultins agns e à patît par une vore di tais di belanç.
◆ Tal avignî o varìn di jessi bogns di no sbassâ lis difesis. Ni cuintri dal virus, ni cuintri dal centralisim. O varìn di jessi bogns di rispietâ lis normis par podê tornâ a partî. Ma ancje di pretindi che il Stât nus lassi sielzi cemût. La situazion e sarà une vore pesante, cun aziendis che a varan pierdût marcjât e ativitâts dal cumierç, de ristorazion e dal turisim a tocs.
◆ La sensazion e je che fin cumò nissun al vedi imagjinât une strategjie par jessî di cheste situazion. Il guvier centrâl al somee in confusion, ma nancje in cheste regjon fin cumò si viôt une direzion. Zonte e industriâi a son plui ocupâts a criticâ Conte che a burî fûr soluzions alternativis, e i sindacâts no san se batisi pai puescj di vore o pe salût di chei che a lavorin. Mai come cumò al covente che i sorestants no si contentin di declarazions buinis dome par fâsi biei, ma che a scrivin clâr neri su blanc une mape par saltâ fûr dal palût. Il model lu vin tai nestris vicins de Euroregjon: se no vin fantasie, al baste cjapâ ispirazion.
◆ Cuntune sigurece. In Friûl la int e à mostrât di no jessi il probleme, ma di volê jessi la soluzion.
I volontaris organizâts par puartâ a cjase di ducj lis mascarutis e par judâ vielis e puars a son la part plui biele di un popul che no si rint. Ni ae pandemie, ni ae rassegnazion. ❚


text:
Joibe ai 8 e vinars ai 9 di Mai stâts si è davuelte a Udin, li di palaç Kechler, la cunvigne Minorancis linguistichis e resistence. Friûl-Vignesie Julie, Italie, Europe organizade dal Istituto friulano per la Storia del Movimento di Liberazione cul jutori de Regjon Autonome Friûl-Vignesie Julie e il patrocini de Regjon Piemont, de Universitât dal Friûl e la Fondazione CRUP.
Il program di chescj doi dîs al è stât pardabon siôr di intervents di alt nivel che a àn profondît tematichis difarentis. Intes dôs zornadis àn partecipât sedi studiôs di chenti che de Val d’Aosta, de Catalogne, dal Paîs Basc, de Ocitanie, de Slovenie e de Istrie.
Dutis lis relazions de prime zornade a àn frontât la “cuistion de lenghe” tal periodi dal fassisim e de lote di liberazion. Si è partîts de Val di Aoste cun Paolo Levi Momigliano, che al à spiegât benon ce rûl che e à vût la cuestion valdostane sedi durant de vuere, sedi durant dai lavôrs de Costituent. Si è passâts daspò dilà dal confin cu lis relazions di Nevenka Troha sul antifassisim, la Resistence slovene e la difese de lenghe slovene, e di Mila Orlic su lis comunitât nazionâls in Istrie jenfri fassisim e il daspovuere. Infin Donato Toffoli e William Cisilino a àn frontât plui tal detai i temis furlans cui lôr intervents su la lote di liberazion e la cuestion furlane, e la repression des lenghis minoritariis sot dal fassisim.
La seconde zornade si è vierte cuntun aprofondiment di Marco Stolfo su la Carta di Chivasso, su la storie de sô stesure, ma soredut su la sô ereditât. Guglielmo Cevolin daspò al à fevelât de tutele costituzionâl des minorancis linguistichis tant che strument di integrazion europeane. Santiago de Pablo e August Rafanell invezit a àn puartât la cunvigne sul plan internazionâl cu lis lôr relazions sul percors fat de de lenghe basche e di chê catalane sot dal franchisim, e dal status che e àn in dì di vuê.
Forsit pe prime volte il teme de Resistence al è stât frontât da un pont di viste gnûf o almancul, no convenzionâl. Par solit, cuant che si fevele di Resistence, no si lee chest argoment cun chel des minorancis. Anzit ancjemò in dì di vuê, une vore dispès e massime in Italie, la cuistion dal ricognossiment dai dirits des minorancis linguistichis je considerade un argoment reazionari e esclusîf dai partîts di drete. Il valôr zontât de cunvigne al sta propit tal vê marcât la atenzion che la Resistence e à simpri vût pes autonomiis e culturis locâls.
Sience Furlane par television
Dilunc di dut il mês di Mai ogni domenie matine su RAI3 aes 10.15, dentri dal spazi dedicât aes trasmissions regjonâls, e je lade in onde la trasmission “Sience Furlane”, il prin esperiment televisîf di divulgazion sientifiche in marilenghe: une vere novitât te ufierte televisive in lenghe furlane.
La cualitât de trasmission e je stade pardabon di alt nivel, in gracie de colaborazion cu la Societât Sientifiche e Tecnologjiche Furlane (SSTeF) che e met adun docents, professioniscj e ricercjadôrs che si interessin di sience e tecnologjie, di cemût che si disvilupin e che a pandin i risultâts dai lôr scandais doprant la marilenghe.
In chestis cinc pontadis, Giorgio Cantoni al à intervistât un espert de SSTeF par presentâ ogni volte un argoment difarent. Ospits e temis di ogni pontade a son stâts presentâts di Giusy Gubiani.
Si è fevelât cussì di realtât virtuâl cul inzegnîr Domenico Visintini, di meteorologjie cui dotôrs Fulvio Stel e Dario Giaiotti, di siencis bilogjichis cui professôrs Romano Locci e Enrico Peterlunger e di neurosiencis cul professôr Franco Fabbro (da pît dal articul si cjatin i titui des pontadis e lis zornadis di metude in onde). Cun di plui, in sierade di trasmission a son stadis dadis bibliografiis e sîts Internet, informazions une vore utilis par ducj chei che a àn gust di profondî i argoments tratâts intes intervistis. Un progjet origjinâl ancje pe sô ambientazion: lis pontadis a son stadis ziradis intune librarie di Udin.
Il bon risultât de trasmission però al è cence dubi leât ancje al lengaç doprât. Tal scrivi i tescj Pauli Cantarut al à doprât une lenghe une vore curade e contemporanie, insiorade di chei neologjisims e di chê terminologjie specifiche che a coventin par fevelâ di sience e di gnove tecnologjie.
Cun chest esperiment al è stât dimostrât une altre volte che la lenghe furlane e je adate par fevelâ di cualsisei argoment, ancje di chei plui modernis tant che lis siencis. Cun Sience furlane si è fevelât a un public vast di argoments che, magari cussì no, a son pôc cognossûts: si pues dî che la sfide e je stade vinçude.
CALENDARI DES PUNTADIS:
Viaç in 3D te Basiliche di Aquilee, interviste a Domenico Visintini; Fenomens meteorologjics violents e cambiaments climatics, interviste a Fulvio Stel e Dario Giaiotti; Il cancar dal cjastinâr e lis curis biologjichis, interviste a Romano Locci; Storie de vît in Friûl, interviste a Enrico Peterlunger; Sintiments religjôs intal çurviel, interviste a Franco Fabbro.
Minorancis linguistichis e resistence. Friûl-Vignesie Julie, Italie, EuropeFederica Angeli
Joibe ai 8 e vinars ai 9 di Mai stâts si è davuelte a Udin, li di palaç Kechler, la cunvigne Minorancis linguistichis e resistence. Friûl-Vignesie Julie, Italie, Europe organizade dal Istituto friulano per la Storia del Movimento di Liberazione cul jutori de Regjon Autonome Friûl-Vignesie Julie e il patrocini de Regjon Piemont, de Universitât dal Friûl e la Fondazione CRUP.


text:
Fin de prime volte che une femine preistoriche – intant che e spietave che i cjaçadôrs a tornassin cuntun tic di cjar – e à provât a fruçâ sù un pocjis di semençutis, a miscliçâlis cun aghe e sâl, e a meti dut dongje dal fûc, il pan al è subit deventât, in dutis lis culturis dal mont, alc di sant e benedet. Alc che nol à dome la valence di aliment ma che al è – cul proverbiâl “companadi” – propit la rapresentazion fondamentâl dal gustâ. E alc che nol à mai di jessi straçât, come che nus insegnavin lis nestris nonis: “butâ vie il pan a al è pecjât mortâl”.
In dì di vuê, purtrop, i timps de vite, un cimi di panze masse passude e il vê dismenteât un ciert bon sens di une volte, a àn fât pierdi un pôc il sens de impuartance dal pan tant che past, ridusût aromai a alc di meti dome dongje, cence stâ a pensâi trop parsore, une cualitât compagne di chê altre, e se po dopo al vanze, po ben, si bute tes scovacis.
E invezit al reste un pecjât mortâl, e no dome par rispiet de tradizion, ma soredut parcè che il pan vanzât – come che a insegnavin propit lis nonis – al pues jessi une grande risorse, a sorprese une vore pratiche propit pes feminis di cjase ipermodernis, che magari no àn timp di cori ogni moment al supermarcjât a comprâ ce che al covente par fâ lechets.
Nol covente nancje stâ a spiegâ che plui bon al è il pan in partence, plui facil al è pensâ di tornâ a doprâlu. Parcè che no son sants, un pan di chei industriâi – di chei che i supermarcjâts a vendin par fresc ma che invezit a son prodots surgjelâts che il supermarcjât si limite a scjaldâ tal for – al è probabil che za sot sere al sedi dûr come il cuc, che si sfruçoni cuant che si prove a taiâlu o adiriture che si presenti moladiç di umiditât e mufe. Invezit, un bon pan artesanâl, fat di farinis seriis e levan naturâl, tal sacut di cjarte o involuçât intun peçot al dure di plui, e ancje dopo un pâr di dîs, cuant che al tache a suiâsi, e baste une passadute tal for par vêlu ancjemò profumât, bonissim magari par une bruschete.
La prime maniere, la plui imediade par tornâ a doprâ il pan vecjo, e je clarementri chê dal pan gratât, che in dî di vuê si prepare in doi minûts cul mixer. Baste impensâsi di meti vie il pan vecjo intun sac di tele, par no fâi fâ la mufe e – se al covente – dâi prime une passade tal for, tant par gjavâ dute la umiditât. Pan gratât che al va simpri di cane di vêlu pront, par panâ polpetis, bistechis o verduris (ancje par une cotolete “finte vegjetariane”, miscliçant il pan cun verduris cuetis e ûf, panade e frite), par sfodrâ il stamp de torte, pe farsidure di pes o verduris di fâ tal for. O fintremai par une pastesute espresse, la classiche vueli, ai e pevaroncin che, se si zonte tal vueli a brustulî une sedon di pan gratât (e magari un sardon salât), e devente crocante e e vuadagne savôr, trasformantsi intun plat speciâl.
Ma metisi a gratâlu nol è nancje la uniche maniere di provâ a fâ tornâ a vivi un toc di pan dismenteât. Par esempli, in dute la cusine taliane a son tantissimis ricetis di mignestris che a metin insieme un sofrit e cualchi verdure, cuetis in aghe o brût, cusinadis o servidis cun pan vecjo, par dâ sostance e consistence viludade al plat. Par esempli, lis famosis ricetis toscanis de “pappa al pomodoro”, o de “ribollita” cun fueis di verze e fasûi canelins, ma ancje in gjenerâl dutis li sopis di verduris dal ort che, cuntun tic di pan vecjo brustulît, a deventin un plat complet e sostanziôs.
E rondelis di pan vecjo metudis sul font dal plat e spolveradis di une gjenerose grampe di cuç gratât, di cuvierzi cun bon brût cjalt, a son une alternative plui che rapide a tortelins, knodeln o pastute di brût, par une cene invernâl cetant svelte.
Il pan vecjo – po dopo – nol va nancje dismenteât tant che ingredient, in cualchi maniere par sostituî la farine ta cualchi impast: ogni cogo us pues spiegâ, par esempli, che no son polpetis o polpeton cence butâ tal impast un tic di pan dûr bagnât cul lat e strucât, che al covente par tignî tenar l’impast e par dâ al ûf un supuart par aglutinâsi miôr. Par no fevelâ di chê buinissime torte di cjase, fate cun pan smolât tal lat, strucat e messedât cun ûf, une sedon di farine, zucar e ue calabrie e po dopo passade tal for.
E – par ultin – la pui buine merinde “puare”, sane e svelte, che lis nonis a fasevin ai fruts prime che a rivassin lis merendinis: lis sopis, val a dî rondelis di pan dûr passadis tal ûf sbatût, fritis tal vueli e passadis tal zucar…
✒ Margherita Timeus


text:
Davâr
Davâr al è un comun in Cjargne, che in dì di vuê al fâs part de provincie di Udin e al à 2.218 abitants.
Gjeografie[cambie | modifiche il codiç]
Il comun si cjate tal Cjanâl di Guart, in Cjargne. Al è logât intun cjadin tra il Col Zentîl (2.075 m) a bonât e il Norvenas (1.968 m)a jevât, cun la masse dal Colians che domine la valade. In plui che il cjâf lûc, a fasin part dal comun ancje lis frazions di:
- Negrons m 523
- Cela m 494
- Cjalina m 532
- Clavaias m 826
- Cludini m 720
- Dentramp m 541
- Lençon m 614
- Liaries m 695
- Luvincas m 518
- Luvint m 621
- Mion m 710
- Muina m 526
Storie[cambie | modifiche il codiç]
Al somearès che il non Davâr al vegni di une peraule celtiche che ûl dî "lûc protet". Di fat il paîs al è logât in chê che e je simpri stade une impuartante zone di passaç fin de preistorie. Cuant che i romans a baterin i Gjai Cjargnei che a vivevin culì, il teritori di Davâr, come chel di dute la Cjargne, al jentrà a fâ part de X REGIO VENETIAE ET HISTRIAE. Te etât di mieç al fasè part dal Partiarcât di Aquilee fin al 1420, cuant che i venezians lu concuistarin. Cussì Davâr al restà sot Vignesie fin al 1797 cuant che, cul Tratât di Cjampfuarmit, al fo cedût al Imperi Austro-Ongjarês. Davâr al fo concuistât de Italie tal 1866, dopo da la tiarce vuere di indipendence. Te storie di Davâr si regjstraran però ancjemò dôs ocupazions: la prime tal 1917, cuant che dopo la rote di Cjaurêt dut il Friûl al fo invadût di bande dai austro-todescs. La seconde e fo tal 1944 cuant che i Cosâcs, clamâts culì di Hitler, a ocuparin la Cjargne; propite i Cosâcs, sul pont di ritirâsi, ai 2 di mai dal 1945 a Davâr coparin 22 omps, parcè che a jerin stâts tacâts dai partigjans
Evoluzion demografiche[cambie | modifiche il codiç]
Lenghe[cambie | modifiche il codiç]
A Davâr al ven fevelât il cjargnel te variant dal bas Cjanâl di Guart, caraterizât de terminazion des peraulis femininis in -a (singolâr) e -as (plurâl). Un altri trat carateristic de zone di Davâr al è la conservazion dai ditoncs ei e ou là che tal furlan centrâl a si an î e û (misteir e fouc par mistîr e fûc).
In ogni frazion dal comun, però, si à cualchi variazion; a Muina par esempli no si cjatin i ditoncs ei e ou, a Liariis, Mion e Cele invezit il plurâl des peraulis femininis al è in -es.
Di viodi[cambie | modifiche il codiç]
- La Plêf di Guart, logade insomp un cuel fra Cela e Negrons, citade pe prime volte tal 1119, ma siguramentri ancjemò plui viere. In dì di vuê però la glesie, par vie dai varis teremots, e à un aspiet sietcentesc.
- Il Palaç Micoli Toscano a Mion, tirât sù de famee dai Toscjans. La costruzion da l'edifici e terminà tal 1836, e in dì di vuê al è cognossût come Il palaç dai cent barcons.
- La Cjase Di Cort a Davasta, dal XVIII secul, carateristic esempli di architeture cjargnele.
- Il Mulin, in localitât Baûs, fra Davâr e Comelians. Si trate di un vieri mulin ancjemò funzionant, che al permet di viodi cemût che une volte si masenave la blave.


text:
Scandinavie
La Scandinavie e je une regjon gjeografiche, storiche e culturâl de Europe dal Nord. De metât dal secul XIX, cun cheste peraule si à scomençât a intindi la regjon culturâl che a fasin part la Danimarche, la Svezie e la Norvegje. La peraule je doprade par mostrâ i fuarts leams storics, culturâi e di lenghe. Dal pont di viste gjeografic,la sô definizion no a nuie ce viodi cu le penisule scandinave.
Ancje se la Scandinavie e je costituide nome in bande dal Norden (i paîs dal Nord) che a fasin part ancje le Finlande e la Islande, i teritoris de isulis Âland, lis isulis Fær Øer e la Groenlande, la peraule "Scandinavie" e ven doprade par erôr par intindi il "Norden". In particolâr:
- in tai paîs di lenghe todescje, tai paîs de Scandinavie e je comprindude la Finlande, ma e je lassade fûr la Danimarche (sarês pui coret fevelâ di Fennoscandie)
- tal Ream Unît, te Scandinavie a son comprindudis ancje la Finlande,la Islande e la Groenlande (in chest câs,al sarês pui coret fevelâ di "Paîs dal Nord".
La peraule Scandinavie a la sô origjin dal non de dee nordiche Skadi, dee dal unvier, de nêf e de cjace. Il non latin de regjon al è Scandia.


text:
Si trate alore di Luincis, in Cjargne. Di Tumieç a Vile Santine. Di Vile, sù pe val Dean fin a Davâr e, in Comun di Davâr, ve mo Luincis, un paisut in chê volte di pocjis animis ator di une biele fontane di piere e aghe frescje simpri corint dulà che la int e traieve di bevi par cjase e lis vacjis si davin dongje cuietis, matine e sere, a beverâsi bessolis e bessolis a tornavin te stale, ognune cjapant de sô bande cence premure, fermantsi ca e là, prime dal scûr, a lenzi une piere pe strade o spilucâ cualchi fros pai cjantons.
Milnûfcent e setanteun. Si fevele des gnocis, di viodi di ogni robe pe fieste e, tratantsi di agns che la int e veve metût un fregul il pît fûr de miserie e ducj a vevin cjapade la usance di lâ in viaç di gnocis, si à viodût, di chê strade, ancje di chest viaç di gnocis.
In zornade di vuê, ancje dome Parigji al pâr masse pôc. Rome po e je calcolade une rude miserie. Ma dal setanteun jo, che di piçul o jeri stât cualchi volte d’Istât cun mê none Miane di Piso in montagne a Luincis dulà che jê e veve mût di cognossi, o ai provât alore a butâ la peraule, “a podaressin lâ in viaç di gnocis a Luincis in Cjargne dongje Ovaro” gjo, e cussì a Luincis sin lâts, cun dut che in vite no soi mai rivât adore a capî fin insom cun ce sorte di entusiasim, condivision o almancul acet che je stade cjapade la mê propueste.
A son passâts subit cuarant’agns di chê volte. Cuant che o pensi cumò a chê piçule trate di timp passât di nuviçs a Luincis, mi tornin a ments, netis tal sintiment, dôs, trê vosutis di fruts sintudis stant intal jet jentrâ pes fressuris dal barcon di chê cjamare vignint sù de stradute che passave denant, tal cuiet cidinôr di Luincis.
Doi frututs si corin daûr pe stradute. Chel daûr al devi vê in man cualchi robe. “Tu mi tais la panza cun chel aì!” si sint chel denant che i dîs corint a chel altri.
Doi frututs a son intents a discori. “Sono grande io!” si sint un che al dîs talianant. “Ma piccolo di cervello!” dissal chel altri, sentenziant par talian ancje lui.
Di lontan e rive la vôs di une femine. “Cesare, Cesare!” e clame la vôs e torne a clamâ di lontan. “Mierda!” dissal un frut che al passe in chel pe stradute fûr dal barcon.
Memoriis dal viaç di gnocis dal setanteun a Luincis, cu la fontane subit di là che clocant e compagnave, planchin ancje jê, lis peraulis de int.
di Ivano Urli
#928


text:
Cuntune sielte une vore grivie, il Consei comunâl di Pordenon al à fate buine une delibare li che si domande di jessi gjavâts fûr de aree definide furlanofone daûr de gnove leç regjonâl 32 sul furlan.
La decision e je stade cjapade dute di presse di une setemane a chê altre daûr dal sburt dal sindic di divignice venite Sergio Bolzonello. Presse assurde ancje parcè che la gnove leç e je ferme in spiete dal pronunciament de Cort Costituzionâl. Cun di plui Pordenon nol à mai domandât uficialmentri di jentrâ te aree, pur vint usufruît di contribûts pal furlan, duncje la facende no je stade discutude nancje in passât.
SCJAFOIÂ LA CUESTION FURLANE_ E cussì di une cuestion tant impuartant si à fevelât nome dopo de aprovazion de delibare e cul solit dibatit puar e plen di disinformazion che al seguìs par solits a decisions sul furlan. Ma forsit la intenzion e jere propit cheste: tignî platade la cuestion furlane a Pordenon par podê scjafoiâle.
La sielte, cun di plui, e pant une grande provincialitât, che a patissin un tic ducj i cjaflûcs de Patrie che a cirin di dâsi une dignitât no infuarcint lis lôr lidrîs, ma cirint di dineâlis. Une tindince pardabon assurde che e mertarès dai aprofondiments psico-sociologjics. No je une robe dome de citât naoniane, si intint, anzit: par fâ un esempli di une zone che nancje Bolzonello al metarès dubi che sedi furlanofone, al sucêt ancje a Tumieç. Par dî la veretât Udin al à dât un tic une svolte a cheste situazion, tacade cul sindic Cecot e cumò cun Honsell, che al somee pontâ a jessi finalmentri riferiment dal teritori dulintor e no element stacât e snobistic. Ancje a Gurize si torne a valorizâ lis lidrîs furlanis, finalmentri.
INDAÛR E PROVINCIÂL_ Pordenon al reste indaûr a 15 agns za fa, cuant che, provincialmentri apont, si vergognavisi de lenghe furlane. Come che al à sostignût cualchidun, po stai che no si feveli plui il dialet dal furlan che si fevelavilu te fin Votcent, cuant che al jere une vile di 9000 di lôr. Ma il furlan lu fevelin tancj di chei che a lavorin e che a son a stâ li (ancje in consei comunâl!) e che a àn fate grande Pordenon, anzit che a costituissin la fonde de citât.
Une citât che e devente grande e e je simpri misture di int, si capìs, e di fat al è un element di fuarce e vivarositât. Propit in chei dîs ca e je in pît une polemiche a proposit 600 milions di euro domandâts dal Comun ae Regjon par fâ sù un centri de glesie evangjeliche, o che si pensave destinâts a un centri islamic. Che a sedin bêçs par chei o chei altris, par lôr si spindin – just – par judâ la integrazion, e invezit pe comunitât furlane no? Si da acet – sacrosant – ai gnûfs citadins e nome i furlans, che a son stâts e che a lavorin li di simpri, che a son il clap che parsore i è stât fat Pordenon, si ju pare fûr e si dinee la lôr esistence?
LA PROMOZION E VARÈS DI VIGNÎ DI DUCJ_ Seguî la gnove leç 29 pal furlan nol vûl dî imponilu, ma dâ la pussibilitât di praticâlu e soredut rispietâlu e rispietâ ce che al conte: un popul e une tiere. Chest al varès di jessi ancje l’obietîf di chei furlans che no lu fevelin, chei che Bolzonello al cîr di fâju calcolâ tant che venits. In Irlande, l’irlandês al è fevelât dal 10% de popolazion, ma daûr dal articul 8 de lôr costituzion al è la “principâl lenghe uficiâl”.
Al ven insegnât par dute la Irlande che le maiorance e je inglesofone, e la Eire lu à fat fâ bon tant che lenghe uficiâl de Union Europeane.
Su dute la isole lis indicazions stradâls e i nons des viis a son bilengâi, par inglês e irlandês.
A san che al è un element fondant dal lôr jessi irlandês. «Il probleme al è se ca di vincj agns al sarà ancjemò un Friûl che nol sedi dome une espression gjeografiche» al diseve Fausto Schiavi te frase che o ripuartìn ancje in ultime pagjine. La decision di Pordenon e pant une intenzion ancjemò plui penze, dî che Pordenon nol è Friûl : une altre dimostrazion che cence il furlan il Friûl nol va di nissune bande, ma lu fasaran disparî ancje des cjartis gjeografichis!
UNE CUESTION NO DOME LINGUISTICHE_La cuestion no je dome di lenghe, di fat: chei che no son pal furlan no son nancje pal Friûl. La decision a Pordenon e je stade cjapade di drete e çampe insiemit, pronts a svendi une robe che a lôr ur somee acessorie, se no inutil: la furlanetât. La politiche furlaniste e costruìs specialitât, universitât dal Friûl, gjestion dal taramot, tutele dal ambient. La politiche di chei cuintri de furlanetât e prodûs decisions di presse e di scuindon parsore dal cjâf dai furlans, Tav che e taie la planure furlane e che par fuarce e à di passâ a Triest cuntun percors antieconomic, politichis debilis (o miôr no politichis) su la imigrazion, nissun parlamentâr furlan tai doi ultins guviers ni di çampe ni di drete, servitûts militârs e vie indenant…
Fûr i furlans di Pordenon............
Cuntune sielte une vore grivie, il Consei comunâl di Pordenon al à fate buine une delibare li che si domande di jessi gjavâts fûr de aree definide furlanofone daûr de gnove leç regjonâl 32 sul furlan.


text:
Marc Stolfo al torne a fevelânus di furlan, in chest câs di une des espressions plui magjichis che une lenghe e une culture e pues fâ viodi di se: la musiche. Un gnûf lavôr inmagant scomençant dal titul: “La mê lenghe e sune il rock (e no dome chel)”. Une analisi storiche e sociâl di cemût che la nestre musiche si è trasformade in espression di esistence e di resistence. Une esplorazion aprofondide e organiche de realtât furlane metude in relazion e in comparazion cun chês che si son disvilupadis inaltrò. Il lavôr al partìs des carateristichis di fonde de lenghe furlane e de sô cundizion di lenghe “minorizade” ancjemò prime che “minoritarie” e al va daûr de evoluzion des tradizions musicâls di chenti, tra une “memorie cognossude e promovude” e une memorie “platade”, là che al samee di viodi une linie rosse cu la storie contade in “Viaggio nella notte di Aquileia” di pre Gjilbert Pressac, indulà che, partint dal bal di “Scjaraçule maraçule” al rivave a sgarfâ fin insom de nestre storie. Un mosaic che al cjape dentri Dario Zampa, fintremai il Cjançonîr di Dael e i Povolâr Ensemble, lis scjassadis dal taramot dal 1976, il punk, la new wave, l’hip hop, il ‘Premi Friûl’, ‘Usmis’ e la colade dal mûr di Berlin, e salte fûr chê che e ven clamade “gnove musiche furlane”, di Lino Straulino, Mitili FLK e Inzirli ai Arbe Garbe, Loris Vescovo, Carnicats e R-esistence in Dub.
Un lavôr di ricercje, di documentazion e di divulgazion, fat cuntune vision multidissiplinâr che e tocje ancje storie, politiche, societât, dirits linguistics, leterature e tutele des minorancis, che nol è dome di lei, ma ancje di scoltâ. Di fat, il libri al à in zonte un cd cun tocs cjantâts par furlan, par sart, par sloven, par ocitan, par todesc, par ladin e par albanês, là che a son dôs anteprimis: “Ionco di Lanfur” dai Pantan e “La Maquina Enfernala” dai Lou Seriol.
La lenghe e je vive, e la musiche dal libri di Stolfo nus al cjante clâr.
Mauro Della Schiava
CULTURE – LA FABRICHE DAI… LIBRIS. La musiche vive di une lenghe vive............
Marc Stolfo al torne a fevelânus di furlan, in chest câs di une des espressions plui magjichis che une lenghe e une culture e pues fâ viodi di se: la musiche. Un gnûf lavôr inmagant scomençant dal titul: “La mê lenghe e sune il rock (e no dome chel)”. Une analisi storiche e sociâl di cemût che la nestre musiche si è trasformade in espression di esistence e di resistence. Une esplorazion aprofondide e organiche de realtât furlane metude in relazion e in comparazion cun chês che si son disvilupadis inaltrò. Il lavôr al partìs des carateristichis di fonde de lenghe furlane e de sô cundizion di lenghe “minorizade” ancjemò prime che “minoritarie” e al va daûr de evoluzion des tradizions musicâls di chenti, tra une “memorie cognossude e promovude” e une memorie “platade”, là che al samee di viodi une linie rosse cu la storie contade in “Viaggio nella notte di Aquileia” di pre Gjilbert Pressac, indulà che, partint dal bal di “Scjaraçule maraçule” al rivave a sgarfâ fin insom de nestre storie. Un mosaic che al cjape dentri Dario Zampa, fintremai il Cjançonîr di Dael e i Povolâr Ensemble, lis scjassadis dal taramot dal 1976, il punk, la new wave, l’hip hop, il ‘Premi Friûl’, ‘Usmis’ e la colade dal mûr di Berlin, e salte fûr chê che e ven clamade “gnove musiche furlane”, di Lino Straulino, Mitili FLK e Inzirli ai Arbe Garbe, Loris Vescovo, Carnicats e R-esistence in Dub.


text:
#14 – Une Punto blancje La machine e someave lâ di bessole, cuasi sbrissant sul asfalt in chê sere di Lui. Il cjalt morestât di une brise frescje al faseve inamorâ i crots e sgrasaiâ lis cialis intune cjante infinide. L’Istât al voleve za tacâ a finî. Ce pinsîrs di fâ e ce stupide jê a pierdi timp a cuistionâ [...]
Categorie: Gjenar sureâl
#02 – Sassinament Sul imprin nol capìs ce robe che e je chel grum di non sai ce dongje de puarte de farmacje. La lûs dal display dal grant orloi i cole parsore, mo plui clare mo plui smavide. Al cjale ben e i cjape un colp: chel mismàs scûr al samearès un… Ah diu jo! Par no savê ni [...]
#23 – Dopo de ultime gnot Usgnot passade e je stade la ultime. La ultime gnot che jo e Marte o vin durmît te stesse cjamare. O diu, durmît… si fâs par mût di dî. La centesime barufe, butâsi in muse cun tristerie lis solitis lagnancis, e dopo chel remenâsi mareôs, schene cuintri schene… Ma o ai decidût: di usgnot [...]
A son varietâts di gjalinis che a fasin l’ûf celest. Lu savevistu? Ben, gjo, no lu savevi nancje jo. Fintremai che, une dì, o fevelavi su la coriere di cjamps e bestiis cuntune mê amie di Montegnà, che mi à dite di vê gjalinis che i fasin l’ûf colôr celest. [...]
No fâs par svantâmi, ma o soi pardabon un figo: moro, cui voi verts, fisic slançât e agjil. E fevelant dai cops injù, mi disin che o ai ancje cjâf, che a ‘nd sai une plui di Pitac. Ducj a pensavin che no varès bacilât a cjatâ un bon lavôr, ma no je lade propit cussì. [...]
No respiri. Mi soi sveât chi. Dulà soio? Sierât intun spazi cussì stret che no mi lasse aiar. [...]
Di daûr di chestis frascjis o cjali la situazion. Cul favôr dal scûr o cjapi la decision di tentâ une surtide. Chestis decisions par solit lis cjapi a nâs, fidantmi dal gno istint. [...]
#16 – 04 L’om ostrighe “Per le ostriche l’argomento più interessante deve esser quello che tratta delle insidie del gambero, o del coltello del palombaro che le stacca dallo scoglio.” G. Verga Dì 1. Mauro Tomat e Lupo Zeno Degli Antonini a son de classe, dal ‘52. A son sentâts ducj i doi suntune cjadree blancje intune sale celeste. Odôr [...]
“Bundì a ducj i telespetadôrs. O scugnìn fermâ il servizi de nestre Marica Zuttioni sui sucès de famee Danieli par vie che a Torean al è daûr a sucedi alc di incredibil. Linie al nestri inviât, Luca Zompicchiatti.” “Graciis, Laura. Aes 3:46 i sismografs a àn rilevât la prime scosse, ma nol jentre il taremot: si trate di une vacje [...]
#09 – Cjadenis In prin la Tiere e jere un puest salvadi dominât des bestiis e besteons. Inta chê volte la nature e imponeve il grant sul piçul: cuistion di paleontologjiche cjadene alimentâr. Tant par intindisi, cul benefici di inventari, il pantianon al stave platât inte busone sot de cise bocognone par scjampâ dal gjaton che al voleve brincâi la [...]
#07 – Intal Zardin Lis bestiis a stavin dutis benon inta chel grant zardin. Grandonon. Si le gjoldevin ogni dì, dut il dì. Ogni sere dutis sot di un grant arbul a tabaiâ, a contâsile, a cjantâ e balâ. Dutis lis bestiis, propit dutis. E a stavin cussì ben insieme che no vevin nancje bisugne di clamâsi cuntun non. A [...]
#06 – La Bestia Mi àn invocât. Al è stât un tâl siôr Serafin (ironic, no mo?) che al à convocât a scrivi contis sul teme Bestiis e jo che o soi, tant che “chel altri”, onissient e onipresint o ai scoltât e cjapât il testemoni: o soi il epitome de peraule: o soi “La Bestia”, sì: Belzebù, Satane, Lucifer, [...]


text:
di nissun il so lusôr, soredut a lis lisiertis che a jessin a pueste des busis
dai mûrs par scjaldâsi, Lisute, cul telefonut ben stret tes sôs mans come se al
fos une relicuie, si sentave dongje il pin suntune lungje bancje di clap, ben
poiade tal zardin denant de glesie.
al diseve il dotôr e veve pierdude la voie di vivi, la sgrimie, la grinte che
sbulie sot la piel de zoventût.
cuarp sclagn, lunc e malât, e cjatave un
fregul di salustri intes sôs grisis e lungjis zornadis.
cjalantle e capive che a chê frute, di une vore di timp, tal cjâf i balinavin
dome bruts pinsîrs e tal cûr e veve dome lancûr. E dut al jere tacât di cuant che
pai siei sedis agns i vevin regalât un telefonut tant inteligjent che in plui
des telefonadis, al misurave ancje la fiere. E no dome chê: dentri in chel
tramai Lisute e podeve lei il gjornâl, viodi la television, ma soredut cu la sô
imagjinazion e podeve rivâ in ogni lûc di chest mont, lontan o visin che al fos
stât.
propit une maravee, une biele citât, un altri mont dut di scuvierzi.
jenfri chê scjatute fate di veri e di plastiche indulà che e veve cognossûts,
no si sa trops cristians. Forsit plui di
mil.
o viodi se al cambiave colôr chel biel fantat che i veve fat capî che no si
sarès tirade indaûr, se al fos stât li cun jê, e al vès provât a bussâle.
stât la sô ruvine
lade a stâ la dentri, dismenteant il mont vêr che i stave dongje. Indulà che si
mangje si bêf, si lavore, si fevele, si vai e si rît.
dal dut bandonât. Di fat e jere simpri cui dêts sui botons de tastiere di chel
telefonin che la veve pardabon striade.
cole, une fissazion che no i lassave un moment di padin. Nancje in chês pocjis
voltis che si sentave par gustâ cun so nono. Lui che la veve fate cressi cu lis
sôs flabis e braçolantle come une pipine, forsit, al jere l’unic che al varès
podût vuarîle di chê brute malatie: liberâle di chê ossession
pension, di matine a pene sveât, fin prime di indurmidissi al jere simpri tacât
inte television? Si pierdeve dal dut dentri in chel scjatulon indulà che dome
si bale si cjante e si sivile. Par no dî
jenfri chel stes mont che al veve glotude Lisute.
dome la vite vere di ogni dì, ma ancje i ricuarts. Alì che ancje chel puar om
al veve pierdût i siei, come la storie
di chel pin, indulà che ogni dì e leve a sentâsi Lisute. Cui che lu veve
plantât, i nîts di gardelin che tra i siei ramaçs, di frut, al leve a cirî.
storie dai claps su chei mûrs dongje de glesie, ancjemò maglâts dal sanc di
chei partigjans che in timp di vuere a vevin fusilât i todescs une domenie a
pene finide messe grande.
ricuarts. Il so cjâf al jere vueit, ma piês ancjemò nol viodeve plui ce che al
sucedeve ogni dì sot i siei voi: lis stagjons che cambiin, la int che e nas e
che e mûr, lis vueris, che magari cussì no, si fasin simpri plui dongje.Vere,
storiis, no simpri bielis, ma di vite vere: lis medisinis plui potentis par
vuarî di ogni mâl; i imprescj adats par comedâ chest mont che al va simpri plui
indaûr.


text:
O soi Danilo Vezzio, il dean dal Fogolâr Furlan di Lyon, la vecje capitâl des Galiis. O volevi puartâ il nestri coment sul editoriâl di Dree Valcic ”Jù lis mans dai nestris emigrants”.
Ma prin o volarès ringraciâ La Patrie dal Friûl pe cualitât di chest sfuei: i articui a son pertinents, pençs, plens di sintiment e di bon sens; ancje i dissens di Di Lena a son di une grande, biele cualitât. Graciis ancje che nus mandais il sfuei in copie di cjarte che, e je vere, no si larès a cirîlu sul sît; e je cussì: cuant che al rive si lu vierç di gust, se no si lasse stâ. Compliments duncje par dut chest e… vait indenant.
La diaspore Furlane, i emigrants… Cumò al sarès forsit miôr fevelâ di furlans tal forest, ancje se nol cambie nuie, ma o varès gust che il furlan tal forest o chel di cjase al fos il stes furlan, ni plui, ni mancul… Un svuizar tal forest al è il stes svuizar te confederazion elvetiche…”Emigrants” nol sune compagn: a son detais, ma la vite e je fate di detais e la evoluzion de culture furlane e varès di valorizâ, finalmentri, la nestre int tal forest. E je ”comunicazion”, o sin dacuardi.
”Jù lis mans..”, just ! Fat ben a dîlu clâr… Ma il vêr probleme nol è chel des mans intor, e nancje di “Friuli nel Mondo” o di chês altris clapis, Efasce, Filef e v.i.: a devin jessi sîs in dut, mi pâr.
Il probleme al è che la Regjon – Nazion Friûl no je stade buine dopo passe – disìn – 60 agns, di imbastî une vere politiche pai furlans tal forest. Ce isal stât fat? Si dan un pôcs di bêçs al Ent o a chês altris associazions e che si rangjin… Chest sisteme al podeve là fin îr, vuê nol baste plui: bisugne vê il coragjo, vê la ambizion di jessi une Nazion!
Nus disin che o sin une Nazion ”cence confins”, par indurmidînus… E sarà ancje cussì, cence confins e cence struturis, cence un program, cence un obietîf, cence une vision plui in là de nape. O sin i miôr ambassadôrs dal Friûl, orpo! Cence ambassade, cence un vêr e propri assessorât o ministeri…
Lis nazion di rispiet, ancje Sant Marin, a àn une rêt – clamìnle – di consolâts, Cjamare di Cumierç, e soredut istitûts culturâls. E il Friûl? …Ma sêstu mat o ce? Ce domandistu? Sêstu fûr cu la cassele dai sintiments?
Si pues ancje capî: no sin ancjimò rivâts a insegnâ il furlan a scuele, mentri che il catalan, il breton o il cors a son materiis che si presentin ai esams di maturitât in France, che no je dal sigûr un grant esempli di ”ouverture” a chês altris culturis: par dî la veretât, a dan fastili, mâl di panze, ai sorestants francês…
Il Friûl al à – anzit scusait, al veve – almancul 200 Fogolârs, Fameis, Sot Napis: a muerin ben planc dutis, cence che la Regjon e alci un dêt… A jerin prontis a deventâ ufici comerciâl, istitût di culture o rapresentantis di une Regjon – Nazion, ma bisugne vê un pêl di coragjo e savê cjalâ lontan par dâ dongje ideis cussì e dâ il vie…
”Ma sêstu mat, ti rindistu cont, ce vegnistu fûr cumò! Cun Tessitori, Chino Ermacora, Ottavio Valerio si lave indenant cussì! E à di lâ ancjimò! O fasìn une biele Convention, i macarons cu la salvie, Dario Zampa cun “Mandi mandi”, o cjantìn “O ce biel cjistiel a Udin” e ducj a son contents… E a tornin a cjase a cja dal diaul!”.
E i Comuns? Ce spietino par lâ a cirî la lôr int, par viodi li che e je, ce che e à fat, cemût che e podarès deventâ une puarte vierte sul mont pai zovins dal Friûl? Pensait un moment ce biel savê che ai confins dal mont il zovin al cjate cualchidun che i fevele par furlan e lu puarte ”downtown at the Company’s head office”, no a bati modon! Pensait…
A son plui di trê milions di furlans tal forest, e je vere, forsit ancje cuatri milions, ma ce Furlans sono? Sano li che al è il Friûl? Al devi jessi parsore Vignesie… Just il cont, ma chei milions li a son pierdûts pal Friûl: no mangjin nancje muset e broade!
Ce jutori àno vût de piçule Patrie par mantignî la culture furlane, ven a stâi la lenghe… No je colpe dal Ent che al fâs ce che al pues, preâ il Signôr che la Crup e tegni dûr cul contribût che se no al cole dut… Al jere scuasit bielzà colât.
Bisugne fevelâsi clâr, ai furlans di cjase no ur interesse nuie dai furlans tal forest, ”che a vegnin a sagre e che a tornin tal forest dopo la Madone di Setembar”…
Un sorestant lu à dite clâr, l’an passât a Maian; un altri sorestant, chest an lu à dite: «i Fogolârs che a son a caratar economic si puedin judâ…». Ven a stâi: se tu puartis bêçs, si pues dâti la man, se no va a fâti foti…
Il popul furlan al à bisugne di sorestants visionaris, no nome di int che e à voie di vinci lis elezion e la poltrone: bisugnave invistî su la diaspore, no lassâle murî. I zovins furlans, soredut diplomâts, no podaran mai cjatâ ducj lavôr in Friûl: la diaspore e varès judât… Pai furlans tal forest il mont al è il nestri curtîl, e la nestre cjase e jere vierte; cumò al è forsit masse tart, il fûc dai Fogolârs si è studât e o sin cence fulminants, e cence confins!
Danilo Vezzio, dean dal Fogolâr Furlan di Lyon
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Sapade
Sapade (o ancje Ploden, Plodn tal dialet todesc locâl, Bladen in todesc) al è un comun de Cjargne, che al dì di vuê al fâs part de provincie di Udin e al à 1.355 abitants. Tal 2017 al è tornare in Friûl dal Venit, cui a fo separade dai austriacs tal 1852: di fat e fâs part de Arcidiocesi di Udin, lis scuadris locâls di schi a corin pe regjon furlane e la scuadre di balon dal paîs e zuie tal Campionât cjargnel.
Il 9 març 2008 si à tignût cun esit positif (95% an votât 'si') un referendum consultif par il passaç a le regjon Friûl Vignesie Julie. Invezit il 22 Novembar 2017 cul vôt favorevul dale Camere dai Deputât e prime tal Senât passe ufizialmênt tal Friûl.


text:
Johann Sebastian Bach
Johann Sebastian Bach (Eisenach, 21 di Març 1685 – Lipsie, 28 di Lui 1750) al fo un compositôr e organist todesc dal periodi baroc, di ducj cognossût come un dai grancj de musiche di ducj i timps. Lis sôs oparis a son impuartantis par la fonde che àn tal intelet e pe paronance dai imprescj tecnics e espressîfs e pe bielece dal risultât artistic. Bach al ven fûr di une famee todescje di musiciscj, ben cognossude tai soi timps (la gjarnazie "Bach" e jere doprade par dì "musicist di cort"). La so gran opare e je stade rivâ a fâ un struc jenfri il stîl todesc (esponents prin di lui jerin Pachelbel e Buxtehude), e lis oparis dai compositôrs talians (plui che altri Vivaldi), trascrivint il lôr lavôr al à fat so il stîl concertant. La so opare e je vignude a jessi la some e il disvilup da lis tendencis compositivis de sô ete, ancje se altris musiciscj tant che Telemann o Händel a son stâts plui famôs di lui, soredut par colpe de dificoltât des sôs composizions. Daûr de sô muart la sô opare par agns e je restade scuindude, e dome tal 1829 la esecuzion de Passion secont Mateu, direzude a Berlin di Felix Mendelssohn Bartholdy, e à puartât a la lûs la grandece dal so lavôr che, di chê volte, e je viodude tant che sunt de musiche contrapuntistiche dal periodi baroc.
I agns de formazionModifiche
Johann Sebastian Bach al è nassût a Eisenach, intal 1685. In chel moment la Gjermanie no jere ancjemò unificade, la Turingje, provincie centrâl dai paîs todescs, e je une des provinciis plui puaris. Di famee modeste, so pari Johann Ambrosius, fi di Christoph Bach, al jere in chê citât musicist di cort, ven a stai al proviodeve ae musiche pes fiestis e al viodeve ancje di chê de glesie locâl. Inte sô famee e jerin musiciscj di profession che sunavin l'organ in glesie, che sunavin musiche di cjamare inte cort, e che componevin, ma lui ju à passâts ducj. La so prime scuele si prosum che e sedi stade che di so pari, al è rivât fin al liceu. So mari, Elisabeth Lämmerhirt, je muarte che lui al veve dome nûf agns, e al fo tirât su di so fradi plui grant Johann Christoph Bach, organist a Ohrdruf, dulà che al à imparât a doprâ l'organ e a scoltâ i miôrs organiscj dal so timp. A Ohrdruf, Bach al scomence a imparâ ju principis dal funzionament dal organ. Bach al à cjatât puest come organist a Arnstadt tal 1703. Al jere cussì brâf che al à cjatât un puest paiât plui ben a Muhlhausen. Al è in chei agns che al tache a scrivi musiche (samee ancje la sô famose Toccata e fuga in Re minore). Al jere religjôs, protestant luteran.
La vite professionâlModifiche
Intal 1708, Bach al è lât organist e mestri di concert a la cort dal duche a Weimar, dulà che al à scrit la gran part dal so gran repertori di fughis, ancje pe amicizie e protezion dal princip Johann Ernst, bon compositôr ancje lui. Lì al scrîf il Clavicembal ben temperât, cun 48 preludis e fughis, dôs par ogni scjale maiôr e minôr. Simpri a Weimar al svilupe la so propension pe didatiche e pe musiche corâl. Al passe un pôc di timp al servizi di Leopolt di Anhalt-Köthen, che lu paiave ben, ma jessint calvinist al pretindeve une musiche liturgjiche un grum puare: par chest i lavôrs fats a Köthen no son religjôs come i Concerts brandeburghês. In chei agns al sunave par dîs oris in dì improvisant e trascrivint a memorie. Tal 1723 al va come Kantor (cantôr) a Lipsie, dulà che al insegne e al compon une cjantade a setemane. Al fonde il "collegium musicum". Tantis di chês cjantadis a son ispiradis a lis leturis biblichis liturgjichis de setemane. Al scrîf la sô opare plui monumentâl, la Passion secont Mateu pal vinars Sant. Lis sôs oparis a son dutis cuntune sole direzion che di Diu, si firme "S.G.D.", soli grazia Deo (nome a glorie di Diu).
La vite privadeModifiche
Al à maridât une cusuvrine, Maria Barbara Bach, ai 17 di Otubar dal 1707, cun je al à vût 7 fruts, ma trê a son muarts, e la femine a je mancjade tal 1720. Tal 1721 si maride cun Anna Magdalena Wilcke, di disesiet agns plui zovine di lui, cun jê al à vût tredis fiis. Ducj i fiis a son stâts musiciscj, feminis cumprindudis; chei deventâts famôs a son Wilhelm Friedemann Bach, Carl Philipp Emanuel Bach, Johann Gottfried Bernhard Bach, Johann Christoph Friedrich Bach, e Johann Christian Bach.
I ultins agnsModifiche
Intai agns di Lipsie, dal 1729 al 1741, al à componût un repertori di musiche sacre par dutis lis fiestis liturgjichis fondant il Collegium Musicum. Di chei timps a son la "Messe in Si minôr", un dai plui grancj capolavôrs de musiche par côr. Lis oparis savintis scomencin cui cuatri volums dal so Clavier-Übung (esercizis a la tastiere), e a rivin fintremai a lis famosis Variazions Goldberg. Si conte che al à vût un incuintri cul re Federico II di Prussie a Potsdam tal 1747. Il re al à sunât un teme par Bach domandant di improvisâ parsore une fughe. Bach di bot lu à fat cu la amirazion dai presints e podopo i à regalât plui spartîts fondâts sul teme reâl. Subite dopo al à publicât "L'art de fughe", 14 fughis dutis fondadis sul stes teme par mostrâ cemût une sole melodie si insiore cu la tecniche dal cuintripont. Il contribût di Johann Sebastian Bach a la musiche si po metilu sul stes plan di chel che al à dât William Shakespeare a la leterature inglese o di Isaac Newton a la fisiche. Vie pe sô vite al à scrit plui di mil oparis. Nol fasarà mai teatri musicâl viodût come musiche pal diaul. Sui ultins agns al restarà vuarp, al murì par une infezion a cause di une operazion ai voi cun imprescj infetâts.
BWVModifiche
Lis sôs oparis son stadis catalogadis dal studiôs di musiche todesc Wolfgang Schmieder in tal Bach-Werke-Verzeichnis, la liste des oparis di Bach, in tal 1950.
File audioModifiche
- Magnatune: Il Clavicembal ben temperât, Messe in si minôr, Suites, etc. (MP3)
- Kunst der Fuge: Centinaia di MIDI files
- Preludium BWV 846
Viôt ancjeModifiche
- Messe in Si minôr BWV 232
- Variazions Goldberg BWV 988
- La passion secont Mateu BWV 244


text:
Tai prins agns 2000 la SSTeF e à prontât un coretôr ortografic.
Il coretôr ortografic de SSTeF al verifiche che lis peraulis di un test a sedin scritis in maniere corete secont la grafie uficiâl e il dizionari di riferiment. Se une peraule scrite nol è tal dizionari il coretôr al à di sugjerî chês peraulis coretes che secont lui a podaressin corispuindi a la peraule falade.
Par cjatâ i sugjeriments il Coretôr Ortografic Furlan (COF) de Societât Sientifiche e Tecnologjiche Furlane al dopre il motôr Aspell che al furnìs chês peraulis che par solit si pronunzin in maniere simil a la peraule falade.
Il COF (te so version atuâl 2.0) al funzione come estension di Microsoft Word 2003 e Microsoft Word 2007 sui sistemis operatîfs Microsoft XP e Microsoft Vista.
Scjame il Coretôr Ortografic Furlan secont lis tôs preferencis:
Microsoft Word 2003
- Estension di Microsoft Word 2003
- Tire jù il COF, fasilu partî e seguìs lis istruzions.
Il COF v. 2.0 – Word 2003 Addin al permet di doprâ il Coretôr Ortografic Furlan de SSTeF drenti di Microsoft Word 2003. Une volte instalât a si cjatarà drenti dal menu Strumenti le gnove vôs COF. Il menu COF al à cuatri opzions:
- Corezion: par podê doprâ il COF v. 2.0 selezionâ le vôs Corezion. Le corezion e scomence a gjestre dal pont la che al è il cursôr.
- Dizionari: al permet di viodi il dizionari personâl e gjavâ lis vôs selezionadis.
- Opzions: al permet di impuestâ lis opzions principâls dal coretôr.
- Informazions: al mostre cualchi informazion sul COF v. 2.0.
Microsoft Word 2007
- Estension di Microsoft Word 2007
- Tire jù il COF, fasilu partî e seguìs lis istruzions.
Il COF v. 2.0 – Word 2007 Addin al permet di doprâ il Coretôr Ortografic Furlan de SSTeF drenti di Microsoft Word 2007. Une volte instalât a si cjatarà drenti dal nastri Revisioni une gnove sezion COF 2.0 cun cuatri opzions:
- Corezion: par podê doprâ il COF v. 2.0 selezionâ le vôs Corezion. Le corezion e scomence a gjestre dal pont la che al è il cursôr.
- Dizionari: al permet di viodi il dizionari personâl e gjavâ lis vôs selezionadis.
- Opzions: al permet di impuestâ lis opzions principâls dal coretôr.
- Informazions: al mostre cualchi informazion sul COF v. 2.0.


text:
Religjon
La religjon e je l'insiemit des crodincis, dai compuartaments morâi, des pratichis, dai rîts che a nassin dal rapuart dal om cul sacri e cun la divinitât.
Une definizion rigorose de religjon e je te realtât une vore dificile parcè che a gambie seont dal tip di studiôs che al è in opare.
I sociolics e i antropolics a cjalin la religjon come sisteme di ideis, di valôrs e di esperiencis che a àn une origjin culturâl e sociâl.
Altris studiôs, in specie chei plui dongje a lis religjons studiadis, a disin che chestis definizions a son masse limitadis e a no rivin a cjapâ dentri dute la complessitât e la ricjece dal argoment.
Sie archeolics che antropolics a afermin che, stant a lis scuviertis, no indi è mai stât, in nissun lûc e in nissun timp, un popul che a nol fos in cualchi mût religjôs.
La religjon si presente sot une grande varietât di formis, da che dai nomadics dal desert, ai chei des glacis dal nord, ai abitants des grandis citâts e parfin dai cjaçadôrs di cjâfs des forestis dal Borneo.
Cuasi in ogni religjon o podin cjatâ une figure simbul a le cuâl si pense come fondadôr de fede juste.
Tancj di lôr a àn lassât scrits o detulis che a deventarin il fondament di gnovis religjons.
Cul timp cetancj di chescj a forin cerclâts di une forme di misticisim e cualchidun al è stât parfin rindût diu.
L'om al è religjôs parcè che al è convint che la vite no je acidentâl e disprivade di significât, partant la ricercje di un finâl lu puarte a la fede intune fuarce superiôr.
Partant la religjon e sodisfe un bisugn fondamentâl dal om.
Ancje se difûr lis religjons vuê esistìntes a comparissin diviersis une di che altre, se lis dispoin des distinzions dovudis al clime, lenghe, condizions propriis dal lûc e altris fatôrs, o notin cun maravee che in realtât a son une vore simii fra di lôr.
Par esempli in tantis religjons a si doprin liturgjiis, funzions, imagjinis, cjandelis, cjantis e preieris.
Ancje i insegnaments a son vonde comuns come imortalitât de anime, ricompense celest pai bogns o cruzie eterne pai triscj, diu trinitâris o divinitâts fatis di plui di un diu.
A 'ndi è po dopo, usaçs leâts a lis necessitâts di sacrificis par paidî il pecjât, ricercje di fonts pe eterne zovinece, leiendis di dius e mieç dius che a àn vivut fra i oms, diluvions catastrofichis.
Chel che al è di particolâr al è che ducj chei che a crodin in chestis robis, a vivin gjeografichementri distints un cun chel altri. A àn culturis e usancis diviersis e a no indi è nissun nes fra lis lôr usancis.
Pûr in cjamp religjôs a àn crodincis similis.
Chest al fâs pensâ che a 'ndi sedi stade une font comun da le cuâl dutis lis religjons a àn trat.
A chest a àn contribuît sigurementri tancj mîts, che no simpri a son dome contis fantasiosis di un lontan passât.
Spes a 'ndi è un nucli di veretât intal mît, un fat storic, un personaç o un acjadiment che po dopo al è stât trasfigurât dant vite al mît.
Un esempli di chest o podin cjatâlu inte conte dal Diluvi.
Cheste conte le cjatin intal popul ebreu cu le Biblie, là dai antîcs assiro-babilonês cu la epopee di Gilgamesh, ancje là dai sumers cun "Zinsudra" che al figure la cuintripart dal Noè biblic o in Cine cun il monarcje Yü.
Pûr la mitologjie azteche, maya e incas e vevin liendis rivuart al Diluvi.
Dutis a riferissin di gjigants su la tiere, di grande inicuitât intal mont, de scugne dai dius di intervignî midiant inondazions, e ancje dal salvament di cualchi bon.
Stesse strade la seguissin crodincis come l'imortalitât de anime, le adorazion dal soreli, i sacrificis umans, la adorazion dai dius e altris.
Ancje la magjie e lu spiritisim a àn un puest di rivuart in tantis religjons.
Cjitineçs, spirits divinadôrs, podès sorenaturâls, faturis, strolegheçs, astrologjie a son une misture par tantis confessions religjosis.


text:
A Udin al torne il Renc popolâr, assemblee storiche, mai superât spieli di democrazie partecipadore, che ur darà di gnûf diretementri vôs ai citadins municipâi. Martars ai 29 di Setembar 2015, te “Capitâl dal Friûl”, si à vivût un moment propit storic. “Autoriclamade” dal bas, che la iniziative le àn vude dôs fradaiis che a puartin indevant la tradizion civîl dal puest, vâl a dî il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl, si à tornade a dâ dongje, passâts 502 agns de volte de sô abolizion par cause di lotis internis furiosis, la assemblee di popul dal Comun di Udin ven a stâi chel Renc di partecipazion che costum al vûl che lu vedi pastanât juste il patriarcje medievâl di Aquilee Beltram di Saint Geniès, “Patron Civîl” de citât, che di fat la sô icone secolâr, vignude fûr de art dal pitôr Michele Ugo Galliussi e de ricamadore Antonietta Monzo Menossi, uficialmentri e à viert, puartade in sale di riunion, lis voris de adunance ospite dal Municipi cja de famose Loze dal Lionel. A rezi la imagjine dal Patriarcje fondadôr, partant, a son stâts i citadins Gianfranco Savorgnan, cjantant di oparis che al puarte il non de cjasade storiche campione dal Renc che al jere une volte, e Giuseppe Capoluongo, chel juste priôr di une des confraternitis plui vieris di Udin, che e je chê dal Crist. Popul, alore, “autoriclamât” e dut midiant di une propagande, inviade vie dal Fogolâr Civic diretementri sul teritori, cu pussibilitât di prescrivisi te assemblee, vierte cun ducj i dirits, si à clarît, nome che ai “citadins udinês scrits tes listis di votazion dal Comun, gjavâts chei tes istituzions votâts o ben nomenâts de politiche”. A chei citadins, al diseve il placât di clamade, in version bilengâl, par talian e furlan, ur sarès stât ricognossût titul tradizionâl di “proponi diret e votâ palês ogni sorte di istancis in cont dal guvier dal ben coletîf e ancje candidâsi e elei lôr rapresentants comuns che gjenerôs a ‘nt seguissin lis trafilis dentri des Aministrazions Publichis o cun altris sogjets destinataris”. Daûr dal plait di scree, ancje chel bilengâl, tignût dal dean des fradaiis promotoris vâl a dî il prof. Alberto Travain, discors sierât di cidine riverence par memorie dal prof. Adriano Ioan, caporion politic udinês muart di pôc, che al veve firmât tal 2013, dutune cul sindic candidât contrari, prof. Furio Honsell, l’impegn specific di sostignî une rinassince dal Renc locâl, ve che si à scomençât cu la presentazion di proponiments e domandaments popolârs, votâts daurman secont lis regulis de votazion palese, “more furlano”, che une volte za e usave tes cunvignis di Udin. Acetade, duncje, la propueste di organizazion dal dean Travain, par che si definissi un telâr provisori di cjariis, gjavadis de tradizion e purpûr rispuindint a bisugnis modernis; cjariis di dâ, con funzion anuâl, onorarie, ben libare e istès cuntun scuintri in pont di scjadince, par riorganizâ chê adunance storiche tal dì di vuê. Funzions di dean, organizativis, partant, la samblee jes à destinadis, ancje cul titul antîc di “camerarius” o “cameraro / cjamerâr”, ae prof.e Renata Capria D’Aronco. Compits, invezit, di garanzie ur son stâts assegnâts simpri al prof. Travain e al gjeom. Sergio Bertini, votâts cu la incarghe di “procuratores” o “procuratori / procuradôrs”. Di segretari che al documenti la vore de assemblee, cun tant di cualifiche di “cancellarius” o “cancelliere / cancelîr”, il congrès al à decidût di meti il dot. Carlo Alberto Lenoci. Po, la assemblee, pastanant sù circoscrizions eletorâls dutis sôs cjapant mani di une provisorie terminazion teritoriâl “per quinterios”, proponude dal prof. Travain e ispirade sul antîc sisteme di circoscrizions a spics cun borcs di centri e di perifarie metûts dongje, e à votât ancje trê “consiliarii” o “consiglieri / conseîrs” ven a dî la dot.e Maria Luisa Ranzato e lis sioris Jole Deana e Italina Della Schiava, cun funzion specifiche di svilupâ chel progjet di partecipazion dal Citadin. Ducj cuancj i elets a àn zurât, par talian e furlan, su pe icone dal Beltram, struc morâl de tradizion civîl di Udin. Ve che iI Renc rimodernât al à fat buine po la propueste di domandament simpri dal prof. Travain, indreçade a Sindic, Zonte e Consei dal Comun, juste ben par che si verifichin lis “strategjiis adotadis de Publiche Aministrazion udinese par evitâ il câs che il personâl burocratic al puedi intercalâsi tant che negatîf divisori framieç di citadins e lôr rapresentants elets”. La assemblee e à cjapât sù ancje la segnalazion de siore Mirella Valzacchi, destinade ai sorestants di Udin ma ancjemò prin, par competence, ae Regjon e ae SAF, sui “facii fastidis in particolâr par viei e par pidimentâts par colpe des condizions plui di dut di guide e di pratiche dai autobus citadins che ju puartin a sei cussì no da râr une sorte di bariere architetoniche di sghindâ”. Compagn la cunvigne e à ametût la richieste dal dot. Lenoci, di controi ma seris par podê fâi cuintri ae ocupazion indebite dai parcs di rotabii destinâts pai disabii. In finâl di riunion e à fevelât la dot.e Marisanta de Carvalho di Prampero, puartevôs storiche in Consei comunâl dal moviment di popul che al à promovude la proclamazion par Patron Civîl dal patriarcje-princip pari dal Renc, che di citadine ur à pandût l’agrât a Fogolâr Civic e Academie dal Friûl par vie dal lôr gjenerôs impegn dedicât a fâ in mût che chê antighe adunance de citât in zornade di vuê e puedi pardabon rionzisi.
PLAIT di scree dal RENC citadin rignuvît di Udin,
tignût dal Dean dal Moviment Civic Culturâl Alpin-Adriatic “Fogolâr Civic”
e dal Circul Universitari Furlan “Academie dal Friûl”,
prof. Alberto Travain
Citadins!
“…Si riducono a loro piacere in luoghi loro particolari, ne’ quali intervengono cittadini d’ogni conditione, in grosso numero, senza non solo che vi assista alcun pubblico rappresentante, ma neanco ne habbi alcuna scienza il Luogotenente di Vostra Serenità”: di chest spirt di libertât e partecipazion de int culì di Udin che al deve tant suspiet une volte i sorestants di Vignesie compagns di chel che al à vût scrit chestis dôs riis al Dôs, ve che e nas la idee che o sin ca vuê par chel. Tornâ a clamâ dongje o ancjemò miôr tornâ a dâsi dongje come Renc de citât, dal bas, di cjâf nestri, tant che la assemblee storiche di partecipazion dal popul di Udin che la tradizion e dîs che le à vude impastanade tal 1340 il patriarcje di Aquilee Beltram, che, compagn di Clistene tal Atenis dai timps dal Antîc, al varès tirâts dongje, intropâts e ametûts a votâ citadins di ogni nivel sociâl, par garanzie cuintri dal predomini malôs di crimis particolârs; istituzion massime di partecipazion te storie citadine, che ogni an si unive la dì di Sant Michêl, par disponi dal guvier dal public e votâ rapresentants che a fasessin la volontât popolâr. Chê assemblee le àn gjavade che a son ve cumò 502 agns, juste par garanzie, che al è il colm, incuintri dal predomini di crimis malosis, che a son ladis sù al lôr puest, altri colm, sioriis no miôr di chês che a jerin prin. Il popul di Udin al à vût indaûr e un tic superât i dirits politics pierdûts in chê volte sôl tal 1946, co sudits e suditis di Italie insiemit pe prime volte a àn votât l’implant juste di une republiche. Chei dirits ju vevin gjavâts ma par tancj secui a àn condurât, sot vie, tes memoriis dal puest, sapulidis sot vêi di polvar e di cjalin dabon simpri plui pençs avodâts a dismentie. Che lis vin propit discjoltis di li, nô dal moviment dal Fogolâr Civic, ancjemò dal 1989. E un tant lu vin fat no par vie che no vedin nuie altri ce fâ, tant che nus à fat, infeliç, notâ un element di rivuart de nostrane “famiglia di Palazzo”, ven a stâi dai fameis dal Comun. E un tant lu vin fat no par rivocâ nome, “no par rivivi ma rivificâ”: ve che o cjol lis peraulis di un biel resonâ dal sindic prof. Honsell che si riferive, ai 9 di Dicembar dal an passât, ae ativitât civiche-culturâl dal nestri Fogolâr. Rivificâ. Rivificâ, tornâ a soluzions che la nestre storie e à sperimentât cul cirî di dâ une rispueste a problemis e domandaments che a son di ogni timp. Pretindi e difindi il dirit di contâ su lis decisions dal propri destin di persone e di popul. “Un popolo che conta in una città che conta”: ve un sproc che al piture in ristret ce che e je la identitât storiche-civiche di Udin, puartât di bandiere dal moviment nestri e rivât e fat bon li de sorestanzie di chenti midiant dal ce biel Document di Prampero de Carvalho che tal 2001 si à otignût cun chel la proclamazion fûr dal ordenari, in Consei comunâl, dal Patriarcje Beltram, fondadôr dal Renc, par Patron Civîl juste dal municipi. Ai 17 di Avrîl 2013, candidâts sindic, ancje chei che dopo a son lâts a balotazion, che al vûl dî i professôrs Honsell e Ioan, sot votazions, alì de fontane di Place Sant Jacum, a àn vût firmât un capitolât di domadaments popolârs che ur al à presentât il Fogolâr Civic dulà che, il prin cjanul, cul titul “DEMOCRAZIA PARTECIPATIVA: RIFONDARE L’ARENGO CINQUECENTO ANNI DOPO LA SUA ABOLIZIONE”, al previodeve un cjapaa sù l’impegn a “sviluppare periodiche pratiche di partecipazione civica collegiale autodeterminata, propositiva e deliberativa quantunque giuridicamente non vincolante, da integrarsi nell’ordinamento municipale, ‘tant a dî tornâ a vê une ponte di ce che al jere il Renc citadin pastanât dal Patriarcje Beltram e abulît cinccent agns indaûr’”. Ve che il sindic Honsell, par vie uficiâl, ai 30 di Setembar 2013, al à memoreât in Consei comunâl il V centenari di cuant che al è stât butât jù chel Renc de citât cui dirits primarûi dal popul di Udin in pont di democrazie, ancje ben onorant chel cenacul civic che a’nt fâs rivoc te memorie e compagn te cussience publichis. Po ben vuê, devant almancul di ce che si intaie par une mancjance di iniziative de sorestanzie su chel troi alì, ve che il Fogolâr Civic, ospit dal Sindic culì te Cjase dai Citadins, al torne, duncje, a vierzi une pagjine plene di polvar di une storie antighe e gloriose di democrazie e partecipazion che ducj nô, di Udin ore presint, o sin clamâts a dâi un avignî!
In ricuart dal prof. Ioan nomenât cumò devant, che al è muart di pôc e che insiemit cul Sindic di vuê, si à za dit, al à volût firmâ l’intenzion di meti sigûr in zornade ce che al è stât juste il Renc di Udin, ve che o domandi di dedicâi, che si vierç la assemblee, un minût di cidin par onôr di memorie.


text:
Cumierç
Il cumierç e je la ativitât economiche di compre e vendite di bens o servizis.
La ativitât che e fâs sì che un prodot al ledi da chel che lu fâs al consumadôr finâl si clame comercializazion. Il puest dulà che al ven fat il cumierç si clame marcjât. A son marcjâts tal viert, buteghis, supermarcjâts e centris comerciâi.
Il cumierç eletronic al ven fat tal spazi virtuâl di Internet.
Tips di cumierç[cambie | modifiche il codiç]
Il cumierç di bens si divît in cumierç al in grues e al detai.
Il prin par solit al è fat di grandis aziendis che a comprin grandis cuantitâts par distribuîlis ai vendidôrs sul teritori.
Il secont al vent diretementri ai consumadôrs finâi.
A secont che il cumierç al sedi fat dentri un stât o fra diferents stâts si à il cumierç nazionâl e il cumierç internazionâl.
Storie[cambie | modifiche il codiç]
Il cumierç al nâs za te etât neolitiche cun scambis di manufats e minerâi (barat) e al divente simpri plui impuartant ancje par vie dal spandisi e dal disvilup de agriculture.
Lis comunitâts umanis a vevin cun facilitât dai bens in plui (surplus) di scambiâsi. Jere cussì nassude la bisugne di un alc par rivà a misurâ il valôr des robis. In prin si dopravin metai di valôr e al fin si è inventade la monede.
In etât storiche si pues dì che lis grandis potencis des variis epochis a son stadis chês che a àn comandât il cumierç. Si pensi a chel che al jere il Mediterani par i Fenicis, pai Grêcs, pai Romans e pai Araps. Il cumierç des droghis e de sede cu la Cine, començât za in etât romane e che te etât di mieç al jere comandât dai Venezians, al à puartât a la discuvierte des Americhis e a lis grandis potencis coloniâls dai ultins secui.
Il Friûl si cjate in une particolâr posizion gjeografiche parcè che al è il pont des Alps plui facil di passà par lâ te Europe orientâl. Te antighitât al jere une des viis de ambre. Di sigûr cualchidune des dominazions che si son vudis tai secui, par esempli che romane e che veneziane, a vevin come obietîf strategjic ancje il control di chestis stradis di cumierç.